SA36
Exported from Holy-Writings.com on 2026-06-21 - 1 clipping

雜阿含經 (三六)

如是我聞： 一時，佛住摩偸羅國，跋提河側，傘蓋菴羅樹園。

爾時，世尊告諸比丘： 「住於自洲，住於自依。 住於法洲、法依，不異洲、不異依。

「比丘，當正觀察住自洲自依。 法洲、法依，不異洲、不異依： 『何因生憂悲惱苦？ 云何有？ 因何故？ 何繋著？ 云何自觀察未生憂、悲、惱、苦而生，已生憂、悲、惱、苦生，長増廣？』」

諸比丘白佛： 「世尊，法根、法眼、法依。 唯願爲説。 諸比丘聞已，當如説奉行。」

佛告比丘： 「諦聽，善思。 當爲汝説。 比丘，有色。 因色，繋著色，自觀察未生憂、悲、惱、苦而生，已生，而復増長廣大。 受、想、行、識亦復如是。 比丘，頗有色常恒、不變易、正住耶？」

答言： 「不也，世尊」

佛告比丘： 「善哉，善哉，比丘。 色是無常。 若善男子知色是無常，苦、變易。 離欲，滅，寂靜，沒。 從本以來，一切色無常、苦、變易法知已，若色因縁生憂、悲、惱、苦斷。 彼斷已，無所著。 不著故，安隱樂住。 安隱樂住已，名爲涅槃。 受、想、行、識亦復如是。」

佛説此經時，十六比丘不生諸漏，心得解脱。

佛説此經已，諸比丘聞佛所説歡喜，奉行。

竹園，毘舍離 清淨，正觀察 無常，苦，非我 五，三，與十六
-- SA36 — Taisho Tipitaka (CC0-1.0)